N A C R T

[bookmark: _Hlk175729885]Na temelju članka 90. Zakona o gradnji („Narodne novine“ broj: 155/26) i članka 28. Statuta Općine Kolan („Službeni glasnik Općine Kolan“, br. 6/21) Općinsko vijeće Općine Kolan, po prethodno pribavljenom mišljenju Turističke zajednice Općine Kolan br. __________________________ od ___ listopada 2026. godine, na ______ sjednici održanoj dana __________ studenog 2026. godine donijelo je


O D L U K U
o privremenoj zabrani izvođenja građevinskih radova na području Općine Kolan u 2027. godini

I. UVODNE ODREDBE
Članak 1.
Ovom se Odlukom privremeno se zabranjuje izvođenje građevinskih radova na konstrukciji građevina i zemljanih radova (dalje u tekstu: građevinski radovi), odnosno određuju vrste radova, vrste građevina, područje, razdoblje kalendarske godine i vrijeme u kojem se privremeno zabranjuje izvođenje građevinskih radova i utvrđuju se opći uvjeti i razlozi zbog kojih se u pojedinim slučajevima mogu izvoditi građevinski radovi, nadzor i prekršajne odredbe.


II. VRSTE GRAĐEVINA NA KOJIMA SE PRIVREMENO ZABRANJUJU GRAĐEVINSKI RADOVI
Članak 2.
Za vrijeme trajanja privremene zabrane izvođenja građevinskih radova, zabranjeni su građevinski radovi na građevinama stambene, poslovne, mješovite stambeno – poslovne namjene i ugostiteljsko – turističke namjene.


III. VRIJEME, RAZDOBLJE I PODRUČJA PRIVREMENE ZABRANE IZVOĐENJA GRAĐEVINSKIH RADOVA
Članak 3.
Vrijeme privremene zabrane izvođenja građevinskih radova iz članka 2. ove Odluke je uvjetovano podjelom Općine Kolan na područje i razdoblje trajanja privremene zabrane tijekom iduće kalendarske godine, tj. 2027. godine.

Članak 4.
(1) Područja na kojima je privremeno zabranjeno izvođenje građevinskih radova u smislu ove Odluke jesu građevinska područja naselja Kolan, Mandre i Kolanjski Gajac, te područje udaljeno do 100 metara od građevinskih područja gore navedenih naselja.
(2) Granice građevinskih područja naselja Kolan, Mandre i Kolanjski Gajac određene su u Prostornom planu uređenja Općine Kolan.

Članak 5.
U područjima određenim člankom 4. ove Odluke, privremeno se zabranjuju građevinski radovi od 29. lipnja 2026. do 27. kolovoza 2027. godine, svakim danom od 0 do 24 sata.


IV. IZUZECI OD PRIVREMENE ZABRANE IZVOĐENJA GRAĐEVINSKIH RADOVA
Članak 6.
U vremenu, razdoblju i području utvrđenom člankom 4. i 5. ove Odluke, iznimno se mogu izvoditi građevinski radovi iz članka 2. ove Odluke u sljedećim slučajevima:
- građenje građevina, odnosno izvođenje radova za čije je građenje, odnosno izvođenje utvrđen interes Republike Hrvatske;
- izvođenja radova na uklanjanju građevina na temelju rješenja građevinske inspekcije ili odluke drugog tijela državne vlasti;
- hitnih radova na popravcima objekata i uređaja komunalne i ostale infrastrukture koji se javljaju nenadano i kojima se sprječava nastanak posljedica opasnih za život i zdravlje ljudi kao i veća oštećenja nekretnine, te nužnih radova na popravcima građevina kad zbog nenadano nastalih oštećenja postoji opasnost za život i zdravlje ljudi te u svrhu sprječavanja daljnje štete na istima;
- građenje objekata predškolskog, školskog, visokoškolskog, zdravstvenog i socijalnog sadržaja, građenja javnih građevina sportske i kulturne namjene u vlasništvu Općine Kolan i/ili Republike Hrvatske, izvođenje radova po projektima financiranim iz EU i nacionalnih fondova te izvođenje radova po projektima od posebnog interesa za Općinu Kolan.

Članak 7.
Investitor, odnosno izvođač radova koji je zauzeo i koristi javnu površinu, dužan je istu dovesti u prvobitno stanje do dana privremene zabrane izvođenja građevinskih radova u smislu članka 5. ove Odluke.


V. NADZOR
Članak 8.
(1) Nadzor nad provedbom ove Odluke provode komunalni redari Općine Kolan.
(2) U obavljanju nadzora nad provedbom ove Odluke, komunalni redari imaju ovlasti propisane zakonom kojim se uređuje ustroj i ovlasti komunalnog redarstva, odnosno Prekršajnim zakonom i ovom Odlukom, i to:
- rješenjem obustaviti izvođenje radova koji se obavljaju suprotno ovoj Odluci;
- izdati obvezni prekršajni nalog;
- naplatiti novčanu kaznu na mjestu počinjenja prekršaja (mandatna kazna).


VI. PREKRŠAJNE ODREDBE
Članak 9.
(1) Novčanom kaznom u iznosu od 660,00 do 1.320,00 eura kaznit će se za prekršaj pravna osoba:
1. ako kao investitor, odnosno izvođač izvodi radove tijekom turističke sezone u razdoblju kada je utvrđena privremena zabrana u smislu članka 5. ove Odluke,
2. ako kao investitor, odnosno izvođač radova, nije zauzetu javnu površinu doveo u prijašnje stanje do dana privremene zabrane izvođenja građevinskih radova u smislu članka 5. ove Odluke (članak 7. ove Odluke).
(2) Za prekršaje iz stavka 1. ovog članka kaznit će se novčanom kaznom u iznosu od 260,00 eura i odgovorna osoba u pravnoj osobi.
(3) Novčanom kaznom u iznosu od 400,00 do 1.320,00 eura kaznit će se za prekršaj iz stavka 1. ovog članka fizička osoba obrtnik koji je počinila u svezi obavljanja njezina obrta.
(4) Novčanom kaznom u iznosu od 260,00 eura kaznit će se za prekršaj iz stavka 1. točke 1. ovog članka fizička osoba.

Članak 10.
(1) Novčanom kaznom u iznosu od 660,00 do 1.320,00 eura kaznit će za prekršaj pravna osoba u svojstvu investitora, odnosno izvođača radova koja ne izvrši izvršno rješenje komunalnog redara o obustavi radova i nastavi obavljanje zaustavljenih radova (članak 8. stavak 2. točka 1. ove Odluke).
(2) Za prekršaj iz stavka 1. ovog članka kaznit će se novčanom kaznom u iznosu od 260,00 eura i odgovorna osoba u pravnoj osobi.
(3) Novčanom kaznom u iznosu od 400,00 do 1.320,000 eura kaznit će se za prekršaj iz stavka 1. ovog članka fizička osoba obrtnik koji je počinio u svezi obavljanja njezina obrta.
(4) Novčanom kaznom u iznosu od 260,00 eura kaznit će se za prekršaj iz stavka 1. ovog članka fizička osoba.

VII. ZAVRŠNE ODREDBE
Članak 11.
Stupanjem na snagu ove Odluke prestaje važiti Odluka o privremenoj zabrani izvođenja građevinskih radova na području Općine Kolan u 2026. godini KLASA: 360-01/25-01/03, URBROJ: 2198-33-02/02-25-2, od 5. rujna 2025. godine („Službeni glasnik Općine Kolan“, br. 21/25).

Članak 12.
Ova Odluka stupa na snagu osmog dana od dana objave u „Službenom glasniku Općine Kolan“.


                                                                               PREDSJEDNIK OPĆINSKOG VIJEĆA
                                                                                 OPĆINE KOLAN
                                                                                Mario Baričević

